b'\n_START_ARTICLE_\nBlo\xc5\xa1\xc4\x8dica\n_START_SECTION_\nTok\n_START_PARAGRAPH_\nPovir sestavlja ve\xc4\x8d manj\xc5\xa1ih poto\xc4\x8dkov, ki izvirajo na dolomitnem, nepropustnem svetu med Zakrajem in Runarskim. Zaradi majhnega padca dela meandre po dolomitni podlagi najpre 6\xc2\xa0km v smeri severozahod, blizu Sv. Miklav\xc5\xbea pa re\xc4\x8dica obrne proti jugu. Tu jo od ni\xc5\xbee le\xc5\xbee\xc4\x8de Cerken\xc5\xa1\xc4\x8dice lo\xc4\x8di le 10 m visok in okoli 200 m \xc5\xa1irok hrbet. Pri Velikih Blokah struga dose\xc5\xbee jurske apnence in potok za\xc4\x8dne ponikati. Pri nizki vodi ponikne v ponore pod Velikimi Blokami, pri visoki vodi pa Blo\xc5\xa1\xc4\x8dica nadaljuje povr\xc5\xa1inski tok po sicer suhi strugi mimo Nove vasi do Fare, kjer dokon\xc4\x8dno izgine v \xc5\xa1tevilnih luknjah._NEWLINE_Z barvanjem so ugotovili, da od ponorov voda te\xc4\x8de podzemeljsko proti Kri\xc5\xbeni jami in v izvire \xc5\xbderovni\xc5\xa1\xc4\x8dice in v \xc5\xa0tebr\xc5\xa1ki obrh na vzhodnem robu Cerkni\xc5\xa1kega polja.\n_START_SECTION_\nMo\xc4\x8dvirja\n_START_PARAGRAPH_\nV dolini Blo\xc5\xa1\xc4\x8dice so ob povirju \xc5\xa1tevilna manj\xc5\xa1a mo\xc4\x8dvirja, ki v\xc4\x8dasih prehajajo v nizka barja in mokrotne travnike z redkimi ali ogro\xc5\xbeenimi rastlinskimi vrstami.'